JAKOMÄEN UIMAHALLIN ESTEETTÖMYYSKARTOITUS
Jakomäen uimahallin esteettömyyskartoitus tehtiin Helsinki kaikille – projektin Kynnys ry:ltä tilaaman Hallintokunnat ja esteettömyyden tarve – hankkeen yhteydessä. Kartoituksen tavoitteena oli selvittää, mitä esteettömyysvaatimuksia uimahallin eri tiloihin liittyy. Esteettömyyden kehittämisen lähtökohtina ovat toiminta tiloissa sekä tiloja käyttävät ihmiset (henkilökunta ja eri asiakasryhmät sekä heidän tarpeensa ympäristön saavutettavuuden ja toimivuuden kannalta). Liikkumis- ja toimimisesteisillä ihmisillä tarkoitetaan tässä yhteydessä vammaisten ihmisten lisäksi myös ikääntyneitä ja tilapäisesti toimimisesteisiä henkilöitä. 
Uimahallin perusparannuksesta oli kartoitusvaiheessa jo valmiina hankesuunnitelma, joka muuttaa merkittävästi keskeisiä tiloja. Raportti keskittyy ottamaan esille niitä asioita, joita muutostöiden suunnittelussa tulee ottaa huomioon esteettömyyden kannalta. Yksityiskohdat eivät tule esille vielä hankesuunnitelmavaiheen kuvista. Ne ovat kuitenkin tärkeitä esteettömyyden kannalta. Varsinaisia mitoitus- ja suunnitteluohjeita annetaan hankkeen yhteydessä tehtävässä oppaassa, joka toimii ohjeena uimahalleja suunniteltaessa ja korjatessa.
Kartoituksessa 28.5.2008 olivat mukana:

SAAPUMINEN KOHTEESEEN
Tonttia rajaavat kevyen liikenteen kadut, joita pitkin tontille ajo on sallittu. Koululaisryhmät saapuvat uimahallille tilausbusseilla. Nykytilanteessa esteettömät autopaikat on sijoitettu sisäänkäynnin läheisyyteen ja muu paikoitus sijoittuu koulun pysäköintialueelle. Kohteen opasteita kannattaa lisätä ja kehittää, sillä ainakin ensikertalaisilla on hankala löytää uimahallille. Kulkureitin tulisi olla opastettu sekä Huokotieltä että Somerikkopolun suunnasta. 
Lähimmät bussipysäkit sijoittuvat Huokotielle, josta uimahallille kuljetaan liikuntapuiston kautta. Liikuntapuistoa kehitettäessä tulee ottaa huomioon myös kulkureittien esteettömyys. Kevyenliikenteen väylät tulee toteuttaa perustason alueiden tyyppipiirustusten mukaan (www.hel.fi/helsinkikaikille, katualueita koskevat tyyppipiirustukset)
Hankesuunnitelmassa tontille on esitetty 3esteetöntä autopaikkaa, jotka sijoittuvat pääsisäänkäynnin edessä olevalle aukiolle. Pääsisäänkäyntiä ja aukiota rajaaman on asemapiirroksessa merkitty reunakivet. Toteutuksessa tulee ottaa huomioon esteetön reitti liikkumisesteisille varatuilta autopaikoilta pääsisäänkäynnille. 
Hankesuunnitelmassa on mainittu luonnonkiviraidat kulkuväylällä ja betonikiveyksen kuviointi. Luonnonkiviraitoja ja kontrasteja voidaan käyttää ohjaavina elementteinä reitillä. Niiden suunnittelussa tulee myös ottaa huomioon, etteivät ne anna väärää viestiä, esim. vaikutelmaa tasoerosta. Voimakkaita kuviointeja tulee välttää.
Kulkureitillä koulun pysäköintialueelta uimahallin pääsisäänkäynnille on portaat. (Portaat on mahdollista kiertää sivummalta, joko Jakomäenpolkua pitkin tai henkilökunnan tiloihin johtavan sisäänkäynnin suunnalta.) Mitoituksessa tulee ottaa huomioon helppokulkuisuus. Portaissa tulee olla käsijohteet molemmilla puolilla, mieluiten kahdella eri korkeudella (700 ja 900 mm). Käsijohteen kiinnitys tulee toteuttaa niin, ettei se estä käden liu’uttamista pitkin johdetta. Suositeltava käsijohteen muoto on pyöreä, soikea tai pyöristetty suorakaide. Pyöreän käsijohteen halkaisija on 30-40 mm. Käsijohteen tulee erottua kontrastina taustasta. Askelmien reunojen tulee erottua kontrastina (tumma raita vaaleassa portaassa).
Sisääntuloaukio varustetaan ulkovalaisimilla ja metallirakenteisin ajoestein, jotka sijoitetaan sisäänkäyntialueen ja ajoradan väliin sekä terassille johtavalle reitille. Ajoesteiden tulee erottua kontrastina ympäristöstä ja niiden tulee olla havaittavissa myös valkoisen kepin avulla. Havaittavuutta voidaan parantaa sijoittamalla ajoesteet kontrastimateriaalivyöhykkeelle. Jalankulkualueille sijoittuvien ajoesteiden osalta tulee noudattaa pollarien korkeutta 900 mm. Terassille tulee olla esteetön pääsy, mieluiten suoraan tasossa.
Valaistusta voidaan käyttää ohjaavana elementtinä, jos valaisimet sijoitetaan samalle puolelle kuluväylän reunaan. Valaistuksen tulee olla tasainen ja korostaa muutoskohtia. 
Polkupyörä ja mopokatokset on hankesuunnitelmassa esitetty sijoitettavaksi Jakomäenpolulta koululle johtavan kävelyraitin varteen sekä sisääntuloaukion reunaan, jolloin ne sijoittuvat sopivasti sivuun kulkuväyliltä. Katosten havaittavuutta voidaan tehostaa käyttämällä kontrastimateriaaleja alueella.
PÄÄSISÄÄNKÄYNTI
Uimahalli sijoittuu koulun kellarikerrokseen. Nykytilanteessa uimahallin pääsisäänkäynti on noin kaksi metriä pihan tasoa alempana. Sisäänkäynnille johtavat portaat ja erittäin jyrkkä luiska. 
Hankesuunnitelmassa sisäänkäynti sijoittuu maantasoon ja tasoero on ratkaistu rakennuksen sisäpuolella portaan ja hissin avulla. Pääsisäänkäynti on katettu. Sisäänkäynnin tulee olla valaistu. Hankesuunnitelman mukaan katos valaistaan altapäin maahan upotetuilla ulkovalaisimilla. Alhaalta ylös suuntautuva valaistus aiheuttaa voimakasta häikäisyä ja valonjako-ongelmia. 
Pääsisäänkäynti kannattaa varustaa äänimajakalla, joka sijoitetaan ulko-oven yläpuolelle.

Pääsisäänkäynnin ovet ovat hankesuunnitelmassa lämpöeristettyjä alumiinirunkoisia lasiovia (saranaovi). Ovissa tulee olla kontrastimerkinnät. Oven aukeamisalue tulee merkitä kulkuväylän pintaan, törmäysvaaran estämiseksi käytettäessä automaattista ovenavausta. Esteettömyyden kannalta helppokäyttöisin ratkaisu on automaattinen liukuovi. Mikäli käytetään ovenavauspainiketta, tulee se sijoittaa 850 mm korkeudelle maasta ja vähintään 400 mm etäisyydelle nurkasta, jotta siihen voi ulottua pyörätuolista. Oven tulee pysyä auki vähintään 25 sekuntia. Sisäänkäynnin edusta varustetaan saattolämmityksellä.
Pääsisäänkäynnin yhteydessä tulisi olla myös istuimia levähtämiseen. Hankesuunnitelman kuvat eivät kerro vielä pihakalusteista ja niiden sijoittelusta. Istuimissa tulee olla käsi- ja selkänojat. Ne tulee sijoittaa kulkuväylän sivuun kontrastimateriaalialueelle ja niiden tulee erottua taustastaan kontrastein. Istuimia olisi hyvä olla myös eri korkeuksilla.
Muut sisäänkäynnit
Pääoven lisäksi rakennukseen johtaa huoltosisäänkäynti, henkilökunnan tiloihin johtava sisäänkäynti (uusi poistumistieporras) ja allashalliin johtava sisäänkäynti (poistumistieporras). Sisäänkäynnit varustetaan katoksilla.
Henkilökunnan tiloihin johtavan sisäänkäynnin kautta päästään mm. sosiaalitiloihin kulkematta märkätilojen kautta. Esteetön reitti henkilökunnan tiloihin kulkee pääoven kautta ja sisätiloissa allashallin läpi, mikä ei ole suositeltava ratkaisu.
OPASTEET
Uimahallin tiloissa olleita opasteita on moitittu kontrasteiltaan riittämättömiksi ja niitä on matkan varrella jouduttu uusimaan. Uudet opasteet kuuluvat hankesuunnitelmaan.
Opasteissa tulee olla hyvä kontrasti taustaan nähden. Kirjainten ja symbolien tulee olla selkeitä ja helposti hahmotettavissa. Tilojen opasteet tulee sijoittaa oven viereen (oven aukeamispuolelle) silmän korkeudelle (1400-1600mm), ei ovilevyyn. Opasteissa tulee olla selkeät kontrastit taustaan nähden ja selkeät, lukuetäisyyteen nähden riittävän suurikokoiset kirjaimet. Kulkuväylän yläpuolelle sijoittuvien opasteiden kohdalla vapaan korkeuden tulee olla sisätiloissa 2100 mm. Lasiseinissä ja -ovissa tulee olla kontrastimerkinnät korkeudella 1000 mm ja silmänkorkeudella (1400-1600 mm).
Kulkureittien ja tilojen opasteissa tulee ottaa huomioon myös paluu allashuoneista pesu- ja pukutiloihin.
PORTAAT
Pääsisäänkäynniltä johtavat portaat (sisätilassa) aulatilaan. Portaat tulee mitoittaa mahdollisimman helppokulkuisiksi (nousu enintään 160 mm ja etenemä vähintään 300 mm, ei avoaskelmia tai ulkonevaa askelman reunaa). Portaissa tulee olla käsijohteet molemmilla puolilla, mieluiten kahdella eri korkeudella (700 ja 900 mm). 
Hankesuunnitelman mukaan pääsisäänkäynnin portaissa käytetään mosaiikkibetonilankkuja ja muualla kumimattoa. Askelmien reunojen tulee erottua kontrastina (kontrastiraita).
HISSI
Hankesuunnitelmassa on hissi sijoitettuna pääsisäänkäynniltä aulaan johtavien portaiden viereen. (Hankesuunnitelma: automaattiovin varustettu konehuoneeton kevythissi). Hissi palvelee eri käyttäjäryhmiä ja kellarikerrokseen ulottuessaan helpottaa tarvittaessa myös huoltoliikennettä. Hissikori on mitoitettu liikkumisesteisille soveltuvaksi (standardihissin mitat ovat syvyys 1400 mm ja leveys 1100 mm). Hississä ei mahdu kääntymään pyörätuolilla. Läpikuljettavuus (hakesuunnitelman mukaan) parantaa käytettävyyttä. Hissin oven edessä on riittävästi vapaata tilaa esteettömän käytön kannalta molemmissa kerroksissa. Automaattioven aukeamiskulma tulee merkitä lattiapintaan törmäysvaaran estämiseksi.
Hissin kutsu- ja käyttöpainikkeet tulee sijoittaa pyörätuolia käyttävän henkilön ulottuville (900-1100 mm lattiasta, vähintään 400 mm nurkasta). Hissin painikkeissa tulee olla kohonumero / -merkintä ja hyvä kontrasti. Ulosmenokerroksen painikkeen tulee olla koholla ja erottua värillä. (Hissin käyttö on hankalampaa, jos painiketta joudutaan painamaan koko hissimatkan ajan.) Hankesuunnitelman mukaan hissi varustetaan hissipuhelimella. Kuulovammaisia henkilöitä varten tulee hississä olla lisäksi näyttötaulu, joka kertoo onko yhteys saatu ja milloin apua on tulossa.
AULA
Pääsisäänkäynniltä kuljetaan portaiden kautta aulatilaan. Hissi sijoittuu portaiden viereen. Kalusteissa tulee ottaa huomioon eri käyttäjäryhmät. Istuimia on hyvä olla erikorkuisia ja niissä tulisi olla selkä- ja käsinojat. Aulan keskivaiheille sijoittuvan pilaririvistön värityksessä tulee ottaa huomioon riittävät kontrastit, jotta pilari on helppo erottaa ympäristöstä heikollakin näöllä.
LIPUNMYYNTI
Lipunmyyntitiski on nykytilanteessa liian korkealla lapsia, lyhytkasvuisia ja pyörätuolia käyttäviä henkilöitä ajatellen. Tiskillä on turvallisuussyistä lasiseinä, joka hankaloittaa kuulemista.
Lipunmyynti on hankesuunnitelmassa sijoitettu selkeästi sisäänkäynnin läheisyyteen. Lipunmyyntitilan myyntitiski ja taustakalusteet kuuluvat hankesuunnitelmaan. Tiskin mitoituksessa tulee huomioida eri käyttäjäryhmät. Tiskillä tulee voida asioida sekä seisten että istuen. 
Lipunmyyntitiskin lasiseinän aukotuksessa tulee ottaa huomioon erilaiset käyttäjäryhmät. Avattavan liukulasiluukun tulee olla niin leveä ja korkea, että lasi ei estä näkö- ja kuulovammaisten henkilöiden kommunikointia. Hankesuunnitelman mukaan lipunmyyntipisteeseen asennetaan induktiosilmukkajärjestelmä. Induktiosilmukan olemassaolosta kertova opaste tulee kiinnittää näkyvälle paikalle, mieluiten silmänkorkeudelle (1400-1600 mm).
Lukittavissa lokerikoissa (arvotavaroiden säilytystä varten) tulee huomioida lukkojen helppokäyttöisyys. Lokerikoita tulee sijoitta eri korkeuksille, jotta ne palvelevat erilaisia käyttäjiä (ulottuvuus myös pyörätuolista käsin). Numeromerkinnöissä tulee olla selkeät kontrastit.
ESTEETTÖMÄT WC-TILAT
Nykytilanteessa uimahallin tiloissa ei ole esteetöntä wc:tä.
Hankesuunnitelmassa sekä naisten että miesten pukutilojen yhteyteen on sijoitettu esteettömät wc:t. Myös allashallissa on esteetön wc. Henkilökunnan käyttöön ei ole erillistä esteetöntä wc:tä.
Hankesuunnitelman mukaan esteettömiin wc-tiloihin asennetaan hälytysjärjestelmät. Hälytyspainikkeiden sijoittelussa tulee ottaa huomioon ulottuminen sekä wc-istuimelta että lattialta. Kalusteet ja varusteet esteettömien wc-tilojen osalta on hankesuunnitelmassa esitetty vain viitteellisesti.
Sekä esteettömissä että muissa wc-tiloissa tulee ottaa huomioon kontrastit ja riittävä tasainen valaistus, joiden avulla voidaan helpottaa tilan hahmottamista. Wc-tilan tulee olla helposti löydettävissä ja oven tulee erottua seinästä kontrastein (ovilevy tai karmi / peitelista).
Varusteiden sijoittelussa tulee ottaa huomioon ulottuminen pyörätuolista käsin.
PUKUHUONEET
Nykytilanteessa uimahallissa on erilliset puku- ja pesutilat naisille ja miehille, mutta ei esteettömiä pukutiloja.
Hankesuunnitelmassa sekä naisten että miesten pukuhuoneiden yhteyteen on sijoitettu erilliset esteettömät pukutilat, joissa on pitkä penkki pukeutumiseen. Toivottavaa olisi, että uimahallissa olisi erillinen (ns. neutraali) puku- ja pesutila, jonka käyttö on mahdollista myös tilanteessa, jossa avustaja on eri sukupuolta kuin avustettava henkilö. Näitä tiloja voivat käyttää myös perheet ja ne voidaan vuokrata erillisinä myös pienryhmien käyttöön.
Sekä naisten että miesten pukuhuoneisiin kuljetaan eteistilojen kautta. Mitoitus eteistiloissa on tiukka pyörällisen apuvälineen käyttäjää ajatellen, kun täytyy mahtua avaamaan ovi. Eteisten osalta tulisikin vielä tarkistaa voidaanko saavuttaa riittävä näköeste vain yhden oven avulla.
Pukutilojen kaapit ja penkit kuuluvat hankesuunnitelmaan. Kaappien numerot tulee erottua selkeinä kontrasteina ja merkinnät tulee sijoittaa mieluiten silmän korkeudelle (1400-1600 mm). Osa pukuhuoneiden kaapeista tulee olla esteettömästi saavutettavissa eli ei penkkiä kaapin eteen sijoitettuna. (Ainakin naisten pukuhuoneesta löytyisi sopiva paikka esteettömän pukuhuoneen läheisyydestä. Tällöin jää myös sopiva tila pesualtaalle.)
Esteettömissä pukutiloissa toimiva ratkaisu olisi liukuovi. Pukeutumispenkin ja kaapistojen sijoittelussa tulee ottaa huomioon riittävän vapaan tilan säilyminen ja kaapin käytettävyys myös pyörätuolista käsin (ulottuminen). Esteettömiin pukuhuoneisiin asennetaan hälytysjärjestelmät. Painikkeiden sijoittelussa tulee ottaa huomioon ulottuminen myös lattialta.
Värivalinnoissa tulee ottaa huomioon kontrastit ja värejä voidaan käyttää myös ohjaavina elementteinä. Ovien (ovilevy tai karmi / peitelista) tulee erottua seinästä kontrastein. Kontrasti lattian ja seinän välillä helpottaa tilan hahmottamista. 
Kalusteiden ja varusteiden sijoittelussa tulee ottaa huomioon esteetön käyttö. (Peilit, hiustenkuivaajat, pistorasiat jne.) Myös lastenhoitopöytä tulee olla käytettävissä esteettömästi eikä sen sijoittelu saa aiheuttaa törmäysvaaraa.
PESUHUONEET
Nykytilanteessa pesuhuoneissa ei ole esteettömiä pesupaikkoja. Pesuhuoneisiin on sijoitettu pitkiä penkkejä ja muutama muovijakkara.
Hankesuunnitelman mukaan osa pesuhuoneiden suihkupaikoista varustetaan väliseinäkkein. Näiden suihkupaikkojen osalta tulisi huomioida myös esteettömyys: esim. kaksi esteetöntä suihkupaikkaa, jotka ovat peilikuvia toisilleen, jolloin kätisyyden voi valita tarpeen mukaan. Esteettömät suihkupaikat tulee varustaa tukikaitein ja suihkuistuimin.
Ovien tulee erottua kontrastina seinistä. Kaikkien suihkupaikkojen osalta hahmotettavuutta voidaan helpottaa kontrastein. Lattian ja seinäpinnan välinen kontrasti helpottaa tilan hahmottamista. Kosteiden tilojen lattialaatoissa on liukuestepinta. Pesutilojen hyllyjen ja lokerikoiden sijoittelussa tulee ottaa huomioon esteetön käyttö. Pesuhuoneeseen asennetaan hälytysjärjestelmä. Painikkeiden sijoittelussa tulee ottaa huomioon ulottuminen myös lattialta.
SAUNAT
Hankesuunnitelmassa saunoihin on järjestetty pääsy myös liikkumisesteisille. Hankesuunnitelman mukaan saunan ovet ovat turvalasista tehtyjä kokolasiovia varustettuna sulkijoilla. Ovi tulee olla avattavissa mahdollisimman helposti: tämä tulee ottaa huomioon sulkijoiden säädöissä. Lasiovessa tulee olla kontrastimerkinnät. Lasioven alaosassa tulisi olla myös kestävä kiinteä osa suojaamassa ovea (esim. suihkupyörätuolin aiheuttamat kolhut). Pitkä puinen kahva sopii erilaisille käyttäjille. Oven sisäpuolella tulisi olla myös vaakasuuntainen vedin 800 mm korkeudella.
Kiukaan valinnassa tulee ottaa huomioon löylyn ulottuminen myös saunan alaosaan ja kiukaan suojaus. (Hankesuunnitelma Misa Erm laitoskiuas.)
Naisten saunan ovi aukeaa hankalasti käytävään. Tämä voi aiheuttaa törmäysvaaran ja houkuttelee myös siirtymään altaaseen ilman suihkussa käyntiä. Pesutilojen yhteydessä olevan wc-tilan ovi aukeaa myös hankalasti kapeaan käytävään. Koska tilassa on erilliset wc-kopit, voisi oven poistamista harkita tai korvata sen liukuovella.
ALLASTILA
Nykytilanteessa opetusaltaaseen on tehty luiska, mutta siinä ei ole käsijohteita. Luiskan yläpäässä on myös pieni tasoero. Allasnostimia ei ole käytössä.
Reikätiiliseinät tekivät tilan akustiikasta kartoitustilanteessa miellyttävän. Kartoitustilanteessa halli oli kuitenkin tyhjä. Hankesuunnitelman mukaan alakattojen yläpuolelle kiinnitetään kosteuden kestävää vaimennusverhouslevyä akustisen suunnitelman mukaan ja reikätiiliseinät korvataan uusilla. (Reikätiiliseinien uusiminen on tutustumiskäynnillä saatujen kokemusten mukaan hyvä ratkaisu.)
Hankesuunnitelmassa opetusaltaaseen johtaa uusi luiska käsijohteineen. Altaaseen asennetaan uudet reunakourut, altaan vedenpinta nostetaan reunan tasolle. Luiska tulee rakentaa niin loivaksi kuin mahdollista, sillä märkätiloissa oleva luiska on aina vaarallinen. Luiskan sijoittaminen kokonaan altaaseen (nyt suunnitelmissa luiska työntyy altaan ulkopuolelle) vähentäisi kaiteiden ja käsijohteiden tarvetta altaan ulkopuolella ja selkeyttäisi tilaa. Käsijohteiden tulee olla kahdella korkeudella (700 ja 900 mm).
Opasteet uusitaan, mutta uimareiden kello säilytetään. Uima-altaan reunakourut korjataan ja veden pintaa nostetaan. Loiskekouru voi toimia samalla kontrastina. Altaaseen asennetaan nostin, joka on hankesuunnitelman mukaan tarkoitus sijoittaa altaan nurkkaan, lähelle naisten pesutiloja. Tila on ahdas ja sijoittuu myös kuntouimareiden rataosuudelle. Kartoituksessa keskustelimme nostimen sijoittamisesta väljempään paikkaan, lähemmäs valvomotiloja. 
Loivat portaat ja allashissi ovat parhain yhdistelmä. Hankesuunnitelmassa mainittu allasnostin (Aquatic IGAT-180) on valmistajan mukaan omatoimisesti käytettävissä. Allasnostin tulee sijoittaa varsinaisen uintialueen ulkopuolelle. Allashallissa nostimen voisi sijoittaa uima-altaan porraspäädyn tuntumaan pitkälle sivulle, jolloin valvomosta olisi mahdollisimman hyvä näköyhteys ja loivat muuratut portaat nostimen viereen alkaen altaan päädystä. Samalle radalle sijoittuessaan ne häiritsevät mahdollisimman vähän muita uimareita. Nostimen ympäristö ja portaat tulee varustaa kaitein. Portaissa tulee olla käsijohteet kahdella eri korkeudella (700 ja 900 mm) ja askelmien reunoissa tulee olla kontrastiraidat.
Valaistus
Hankesuunnitelmassa määritellyt keskimääräiset valaistusvoimakkuudet:

- uima-allastilat 300 lx

- toimistot 500 lx

- tekniset tilat 200 lx

- varastot 150-200 lx

- käytävät 250-300 lx

- aulat 300-350 lx
Uima-altaaseen asennetaan allasvalaisimet. Turvavalaisimet asennetaan kaikkiin tiloihin, joissa yleisö liikkuu ja teknisiin tiloihin.
KUNTOSALI
Nykytilanteessa kuntosalin ovella on korkea kynnys eivätkä tilat sovellu liikkumisesteisille mm. laitteiden ahtaan sijoittelun takia.
Hankesuunnitelman mukaan uuteen kuntosaliin on järjestetty esteetön sisäänkäynti. Laitteiden sijoittelussa tulisi huomioida esteetön käyttö ja värivalinnoissa kontrastit tilan hahmottamisen helpottamiseksi. Laitevalinnoissa tulisi suosia mahdollisimman esteettömästi käytettäviä laitteita.
Kookkaiden seinäpeilien sijoittelussa tulee huomioida niiden sijoittelu niin, ettei peiliä erehdy luulemaan kulkuaukoksi huonon näön takia.
HENKILÖKUNNAN TILAT
Nykytilanteessa henkilökunnan tilat eivät ole esteettömästi saavutettavissa. Allashallin kautta kuljettaessa ovella on tasoero ja ulkokautta kuljettaessa portaat. Hankesuunnitelman kuvista ei varmuudella selviä, onko tasoero pystytty ratkaisemaan esteettömästi.
Henkilökunnan sosiaali- ja taukotilat tulevat myös muuttumaan merkittävästi perusparannuksessa. Hankesuunnitelman mukaan henkilökunnan tiloihin ei kuitenkaan ole suunnitteilla esteettömiä pesutiloja tai esteetöntä wc:tä. Myös henkilökunnan tiloissa tulee ottaa huomioon tilojen esteetön käyttö. 
POISTUMISTIET
Hankesuunnitelmassa kellarista on järjestetty kaksi erillistä poistumistietä. Kaikilla poistumisteillä on portaita.
LISÄTIETOJA: www.hel.fi/helsinkikaikille, 

Ulkotilojen esteettömyyden kartoitus- ja arviointiopas SuRaKu ja Katualueita koskevat tyyppipiirustukset
KUVIA NYKYTILANTEESTA

1 Pääsisäänkäynti

2 Pukukaappeja

3 Pukuhuone

4 Reikätiiliseinä allashuoneessa

5 Lipunmyynti 

6 Kuntosali

7 Allashuone

